पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमितों के लिए जीवन रक्षक मानी जाने वाली रेमडेसिवीर इंजेक्शन को लेकर जोधपुर में असमंजस के हालात बन गए है। यह इंजेक्शन लगाने से एमडीएम अस्पताल में कुछ मरीजों में रिएक्शन हो गया था। इसके बाद डेढ़ दिन तक किसी मरीज को यह इंजेक्शन नहीं लगाया गया है। वहीं, प्राइवेट अस्पतालों में भी कुछ मरीजों में रिएक्शन होने की सूचना है। उन्हें अभी भी यह इंजेक्शन दिया जा रहा है। जबकि मरीज के परिजन इसे लगवाने से घबरा रहे है। वहीं, इन इंजेक्शनों की निर्माता कंपनी ने पूरे मामले की जांच का आश्वासन दिया है।
जोधपुर में रेमडेसिवीर इंजेक्शन को लेकर संशय दो दिन पूर्व एमडीएम अस्पताल में कुछ मरीजों को लगाने के बाद हुए रिएक्शन से उपजा। एमडीएम जनाना विंग में सोमवार को भर्ती मरीजों को रेमडेसिवीर इंजेक्शन लगाने के बाद सर्दी लगने लगी। ये देख परिजन घबरा गए। नर्सिंगकर्मियों को बताया तो वार्ड मे अफरा-तफरी हो गई। करीब 6 बजे वार्ड में नर्सिंगकर्मियों ने एनएस के अंदर रेमडेसिवीर इंजेक्शन लगाकर ड्रिप के माध्यम से देना शुरू किया। वार्ड के एक-दो मरीजों को छोड़ सभी मरीजों के इंजेक्शन लगाए गए। इसके बाद अचानक सभी को सर्दी लगने लगी। हालांकि तुरंत नर्सिंग स्टाफ ने एंटी एलर्जी दवा देकर स्थिति को कंट्रोल किया। इसके बाद मामला आगे नहीं बढ़ पाया। अलबत्ता इन इंजेक्शनों के लगाने पर मौखिक आदेश से रोक लगा दी गई। कल कुछ प्राइवेट अस्पतालों में कुछ मरीजों के साथ भी इसे लगाने के बाद परेशानी खड़ी हो गई।
मौखिक आदेश से रोका फिर शुरू किए लगाने
एमडीएम अस्पताल के अधीक्षक डॉ. एमके आसेरी का कहना है कि हमने एहतियात के साथ एक बार फिर से आज इंजेक्शन लगाने शुरू कर दिए है। इसके अलावा हमारे पास कोई विकल्प भी नहीं है। वहीं, सीएमएचओ डॉ. बलवंत मंडा ने कहा कि कुछ रिएक्शन की बात तो सामने आई थी, लेकिन मेडिकल कॉलेज से अभी तक लिखित में कुछ नहीं बताया गया है। यदि वे लिखित में कुछ जानकारी देते है तो मामले को आगे बढ़ाया जा सकता है।
आज फिर सामने आए रिएक्शन के मामले
शहर के एक प्राइवेट अस्पताल में आज फिर कुछ मरीजों में इस इंजेक्शन से रिएक्शन देखने को मिला। पहले से सतर्क डॉक्टरों ने आज ये इंजेक्शन बहुत धीमी रफ्तार के साथ लगाए। रिएक्शन के लक्षण नजर आते ही उन मरीजों का इलाज शुरू कर दिया गया। प्राइवेट अस्पताल वालों का कहना है कि हमें इसी तरह के इंजेक्शन उपलब्ध कराए जा रहे है। इस कारण हम मरीज को लगाते समय अतिरिक्त सावधानी बरत रहे है।
कंपनी को भेजी शिकायत, मिला जांच का आश्वासन
कैडिला कंपनी के इन इंजेक्शन के बैच में ही रिएक्शन की शिकायत सामने आ रही है। ऐसा पहली बार ही देखने को मिल रहा है। शहर के प्राइवेट अस्पताल में अपनी पत्नी का इलाज करा रहे एक युवक ने रिएक्शन के बाद इंजेक्शन निर्माता कंपनी कैडिला को शिकायत दर्ज कराई। इसके बाद हरकत में आई कंपनी ने इस बारे में पूरी जानकारी हासिल की गई। इसके बाद कंपनी ने दो दिन के भीतर जांच पूरी सूचना देने का आश्वासन दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn